ΚΑΝΟΝΙΣΜΟΣ (ΕΟΚ) αριθ. 2279/79 ΤΗΣ ΕΠΙΤΡΟΠΗΣ της 16ης Οκτωβρίου 1979 περί των λεπτομερειών εφαρμογής σχετικά με την κατάρτιση ελαιοκομικού κτηματολογίου στα Κράτη Μέλη που παράγουν ελαιόλαδο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 154/75 του Συμβουλίου της 21ης Ιανουαρίου 1975 περί καταρτίσεως ελαιοκομικού κτηματολογίου στα Κράτη Μέλη που παράγουν ελαιόλαδο(1), και ιδίως το άρθρο 5,

Εκτιμώντας:

ότι η κατάρτιση ελαιοκομικού κτηματολογίου στα παραγωγά Κράτη Μέλη πρέπει, ιδίως, να εξασφαλίζει μια καλύτερη λειτουργία του κοινοτικού καθεστώτος ενισχύσεως στην παραγωγή ελαιολάδου- ότι, ως εκ τούτου, φαίνεται σκόπιμο να προβλεφθεί όπως η κατάρτιση του κτηματολογίου γίνει υπό την ευθύνη των φορέων που είναι επιφορτισμένοι με τη διαχείριση του καθεστώτος ενισχύσεως που προαναφέρθηκε-

ότι η συγκριτική δοκιμή των διαφόρων μεθόδων που θα μπορούσαν να χρησιμοποιηθούν για την απόκτηση των στοιχείων που αναφέρονται στο άρθρο 1 παράγραφος 2 υπό α) του κανονισμού (ΕΟΚ) αριθ. 154/75 απέδειξε ότι η αεροφωτογραφική κάλυψη των ζωνών που καλλιεργούνται με ελαιόδενδρα αποτελεί τη μέθοδο που εξασφαλίζει τη μεγαλύτερη ακρίβεια για την απογραφή των προαναφερθέντων στοιχείων-

ότι, λαμβάνοντας υπόψη τα χαρακτηριστικά της ελαιοπαραγωγής στη Γαλλία, τα στοιχεία που αφορούν το γαλλικό έδαφος πρέπει να συλλέγονται με τη μέθοδο της μετρήσεως στο έδαφος των ελαιοδένδρων που υπάρχουν σε κάθε αγροτεμάχιο- ότι πρέπει να προβλέπεται η δυνατότητα χρησιμοποιήσεως της μεθόδου αυτής και στις Ιταλικές ζώνες όπου η πυκνότης ελαιοκαλλιέργειας είναι μικρή-

ότι η δοκιμή που πραγματοποιήθηκε από την Επιτροπή απέδειξε ότι η πιο κατάλληλη μέθοδος προσδιορισμού των στοιχείων που αναφέρονται στο άρθρο 1 παράγραφος 2 υπό β) του κανονισμού (ΕΟΚ) αριθ. 154/75 συνίσταται, αφ' ενός, στη χρησιμοποίηση ορισμένων ενδείξεων που αναφέρονται στη δήλωση καλλιεργείας που πρέπει να υποβάλλουν οι ελαιοκαλλιεργητές για να τύχουν ενισχύσεως στην παραγωγή και, αφ' ετέρου, στην επί τόπου συλλογή των άλλων απαιτουμένων ενδείξεων-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Καταρτίζεται ελαιοκομικό κτηματολόγιο όλων των ελαιοκομικών εκμεταλλεύσεων που βρίσκονται σε έδαφος των παραγωγών Κρατών Μελών, σύμφωνα με τον παρόντα κανονισμό, με ευθύνη των φορέων παρεμβάσεως αυτών των Κρατών Μελών.

2. Κατά την έννοια του παρόντος κανονισμού σαν ελαιοκομική εκμετάλλευση νοείται κάθε εκμετάλλευση της οποίας η έκταση είναι φυτευμένη εν όλω ή εν μέρει με ελαιόδενδρα.

Άρθρο 2

Όσον αφορά το ιταλικό έδαφος, τα στοιχεία που προβλέπονται στο άρθρο 1 παράγραφος 2 υπό α) του κανονισμού (ΕΟΚ) αριθ. 154/75 καθορίζονται σύμφωνα με τις μεθόδους που αναφέρονται στο παράρτημα Ι.

Άρθρο 3

1. Οι αρμόδιες ιταλικές αρχές δύνανται να αποφασίσουν να μην προβούν σε αεροφωτογραφική κάλυψη των ζωνών οι οποίες, ύστερα από τις εργασίες ταξινομήσεως που προβλέπονται στο παράρτημα I, θα απεκάλυπταν μικρή πυκνότητα ελαιοκαλλιεργείας.

2. Σε περίπτωση εφαρμογής της παραγράφου 1, οι ιταλικές αρχές ανακοινώνουν στην Επιτροπή τις ζώνες που εξαιρούνται.

Άρθρο 4

1. Όταν αφορά το γαλλικό έδαφος, τα στοιχεία που αναφέρονται στο άρθρο 1 παράγραφος 2 υπό α) του κανονισμού (ΕΟΚ) αριθ. 154/75 καθορίζονται κυρίως από:

- λεπτομερή καταγραφή της εκτάσεως κάθε αγροτεμαχίου, και

- τη μέτρηση του αριθμού των ελαιοδένδρων σε κάθε αγροτεμάχιο.

2. Η μέθοδος που προβλέπεται στην παράγραφο 1, συμπληρωμένη κατά περίπτωση από άλλες πληροφορίες τις οποίες το ενδιαφερόμενο Κράτος Μέλος μπορεί να χρειάζεται, εφαρμόζεται επίσης στις ελαιοκαλλιεργητικές περιοχές της Ιταλίας που εξαιρούνται από την αεροφωτογραφική κάλυψη, σύμφωνα με τις διατάξεις του άρθρου 3.

Άρθρο 5

1. Τα στοιχεία που αναφέρονται στο άρθρο 1 παράγραφος 2 υπό β) του κανονισμού (ΕΟΚ) αριθ. 154/75 προσδιορίζονται σύμφωνα με τη μέθοδο που παρατίθεται κατωτέρω.

2. Η μέθοδος αυτή περιλαμβάνει για κάθε αγροτεμάχιο την επί τόπου συλλογή των στοιχείων που υποδεικνύονται στο παράρτημα II.

Άρθρο 6

Τα στοιχεία, που αναφέρονται στη δήλωση που υποβάλλεται από τους ελαιοκαλλιεργητές και αποβλέπουν στον καθορισμό του παραγωγικού δυναμικού τους, συμπληρωμένα ενδεχομένως ύστερα από αίτηση του ενδιαφερομένου Κράτους Μέλους, συγκρίνονται με τα στοιχεία που αφορούν την έκταση της ελαιοκαλλιέργειας και τον αριθμό των ελαιοδένδρων κάθε αγροτεμαχίου όπως προκύπτουν από την εφαρμογή των μεθόδων που αναφέρονται στα άρθρα 2 και 4.

Σε περίπτωση διαφωνίας, ο φορέας που είναι επιφορτισμένος με την κατάρτιση του κτηματολογίου, καθορίζει, ενδεχομένως ύστερα από επιτόπια εξακρίβωση, την έκταση και τον αριθμό των ελαιοδένδρων που πρέπει να ληφθούν υπόψη για το εν λόγω αγροτεμάχιο.

Άρθρο 7

Τα παραγωγά Κράτη Μέλη ανακοινώνουν στην Επιτροπή, στις αρχές κάθε τριμήνου, τις εργασίες που πραγματοποιήθηκαν το προηγούμενο τρίμηνο, κατ' εφαρμογή του άρθρου 2.

Μόλις περατωθεί η κατάρτιση του ελαιοκομικού κτηματολογίου, τα παραγωγά Κράτη Μέλη ανακοινώνουν στην Επιτροπή τα σχετικά αποτελέσματα.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 16 Οκτωβρίου 1979.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. N 19 της 24.1.1975, σ. 1.

ΠΑΡΑΡΤΗΜΑ 1

Μέθοδοι για τον προσδιορισμό των στοιχείων που προβλέπονται στο άρθρο 1 παράγραφος 2 υπό α) του κανονισμού (ΕΟΚ) αριθ. 154/75 α) Ολοκλήρωση των προκαταρκτικών εργασιών που αποβλέπουν ιδίως σε:

- κατάταξη σε ζώνες των ελαιοκομικών περιοχών για τον προσδιορισμό των ζωνών στις οποίες η ελαιοκαλλιέργεια παρουσιάζει ομοειδείς γεω-εδαφολογικές, μορφολογικές και αγρονομικές συνθήκες,

- συλλογή, προετοιμασία και εναρμόνιση των κτηματολογικών σχεδίων,

- προκαταρκτικές παρατηρήσεις στο έδαφος εν όψει του προσδιορισμού των αναγκαίων στοιχείων για τις ερμηνευτικές εργασίες που προβλέπονται υπό στ).

β) Οργάνωση και προπαρασκευή του συνόλου των εργασιών αεροφωτογραφήσεων και των ερευνών επί του εδάφους, σε συνάρτηση με τη δυνατότητα εφαρμογής των διαφόρων μεθόδων αναλύσεως απογραφής και του ειδικού χαρακτήρα κάθε ζώνης.

γ) Υπό την επιφύλαξη του άρθρου 3, αεροφωτογραφική κάλυψη σε ασπρόμαυρο, του συνόλου των ελαιοκομικών ζωνών, σε κλίμακα που κυμαίνεται μεταξύ 1: 8 000 και 1: 10 000.

δ) Έγχρωμη αεροφωτογραφική κάλυψη των ελαιοκομικών περιοχών με μικρή κλίση του εδάφους, στην ίδια κλίμακα.

ε) Συναρμολόγηση ορθοφωτογραφιών, με αναφορά σ' αυτές των κτηματολογικών ορίων, που διαμορφώνονται σύμφωνα με το γράμμα α) δεύτερη περίπτωση, και διορθώσεις σε περίπτωση διαφωνιών, με τα φυσικά όρια.

στ) - Χειρόγραφη ερμηνεία των ασπρόμαυρων και έγχρωμων φωτογραφιών με κλείδες ερμηνείας, βασισμένες στη μορφολογία, την υφή, τη δομή, την πυκνότητα, τον τόνο και τους φυσιογεωγραφικούς χαρακτήρες της κάθε ζώνης, και/ ή αυτόματη ερμηνεία των έγχρωμων φωτογραφιών με την αποτύπωση των τριών συνθετικών χρωμάτων κάθε κλισέ και με φασματικές μεθόδους ταξινομήσεως, επιλέγοντας για την κάθε περίπτωση την/τις πιο κατάλληλη(ες) μέθοδο(ους).

- Έλεγχος της επιφανείας των αγροτεμαχίων με ελαιόδενδρα και μέτρηση των ελαιοδένδρων που εντοπίσθηκαν κατά την ερμηνεία των φωτογραφιών.

ζ) Έλεγχος επί τους εδάφους των αποτελεσμάτων που επιτεύχθηκαν, σε περιπτώσεις ανωμαλιών ή δυσκολιών που διαπιστώθηκαν κατά τη διάρκεια των εργασιών που προβλέπονται υπό ε) και στ).

θ) Παρουσίαση των αποτελεσμάτων υπό τύπο πινάκων και θεματικών σχεδίων κατά κοινότητα.

ΠΑΡΑΡΤΗΜΑ ΙΙ

ΠΡΩΤΟ ΜΕΡΟΣ - Χαρακτηριστικά του αγροτεμαχίου ΔΕΥΤΕΡΟ ΜΕΡΟΣ - Χαρακτηριστικά των ελαιοδένδρων